Goeie nuus:  Akteur trap ver vir honger magiesIvan Zimmermann op sy bergfiets. Die akteur, Ivan Zimmermann, gaan binnekort ŉ fietstoer van Kaapstad na Kaïro in Egipte onderneem om kos vir honger kinders in te samel. “Dit was nog altyd my droom om deur Afrika te reis vir ‘n goeie doel,” het Zimmermann gesê. As deel van die avontuur, beplan hy om 12 000 blikkies kos vir die Can-a-Kilo inisiatief in te samel. “Ek is van plan om vir elke kilometer wat getrap word, een blikkie kos in te samel.” Die kos sal versprei word deur die Hanna Charity and Empowerment Foundationin Suid-Afrika. Besoek sy webwerf, www.ivanzimmermann.com vir meer besonderhede oor verspreidingspunts van die blikkieskos. Zimmerman, wat bekendheid verwerf het vir sy rolle in die sepies Egoli en 7de Laan, sal op 9 Januarie 2015 uit Kaapstad vertrek, en beplan om 9 Mei 2015 in Kaïro aan te kom as deel van die Tour d’Afrique 2015-avontuurtoer. Tour d’Afrique is ŉ Kanadese groep wat bekend is vir hul strawwe bergfietstoere deur Afrika. Zimmermann, die enigste Suid-Afrikaner in die groep, neem aan die 13de Tour d’Afrique deel en die groep sal vanaf Suid-Afrika na Egipte deur Namibië, Botswana, Zambië, Malawi, Tanzanië, Kenia, Ethiopië en Soedan ry. “Ek moet my eie tent opslaan en self my fiets moet onderhou, maar daar is gelukkig is ook ŉ ondersteuningspan wat sal kan help,” het hy bygevoeg. “Dit is ŉ geleentheid wat mens maar eenkeer in jou lewe kan beleef; ŉ droom wat ŉ werklikheid geword het. ŉ Droom wat my sal toets tot die uiterste, maar ŉ droom wat die wêreld sal wys dat leiers nooit tou opgooi nie.” Ivan was ook in rolprente soos Platteland, Verraaiers, die Egoli Movie en Spook van Uniondale te sien. Hy is volgende jaar tussen Januarie en Maart 2015 ook in Villa Rosa en in Vlug na Egipte tussen Januarie en April 2015 te sien.